JSP ผนึก “จงเทียน คอนสตรัคชั่น” ยักษ์ใหญ่จีนผุดเมกะโปรเจ็คต์กว่า 1 หมื่นลบ.
JSP ผนึก "จงเทียน คอนสตรัคชั่น" ยักษ์ใหญ่จีนผุดเมกะโปรเจ็คต์กว่า 1 หมื่นลบ.
25 พ.ย. 2559

นายทนงศักดิ์ มโนธรรมรักษา ประธานกรรมการบริหาร บริษัท เจ.เอส.พี.พร็อพเพอร์ตี้ จำกัด (มหาชน) หรือ JSP เปิดเผยว่า บริษัทจับมือพันธมิตรธุรกิจกับบริษัท จงเทียน คอนสตรัคชั่น กรุ๊ป ผู้รับเหมาก่อสร้างรายใหญ่ระดับท็อปไฟว์ของประเทศจีน ประกาศเซ็นสัญญาร่วมทุนอย่างเป็นทางการ โดยจงเทียนเข้าซื้อหุ้นบริษัทย่อย ได้แก่ บริษัท เจ.เอส.พี.จงเทียน จำกัด และ บริษัท เจ.เอส.พี. โอเชี่ยน จำกัด ในสัดส่วน 45% ของแต่ละบริษัท หวังขยายธุรกิจอสังหาริมทรัพย์ไทยอย่างมั่นคง เดินหน้าปั้นโครงการเมกะโปรเจ็คต์ มูลค่ากว่า 10,000 ล้านบาท
ก่อนหน้านี้บริษัท จงเทียน คอนสตรัคชั่น กรุ๊ป ได้เข้ามาเป็นผู้รับเหมาก่อสร้างทั้งในโครงการแนวสูง ได้แก่ โครงการเจคอนโด สาทร-กัลปพฤกษ์ ที่เป็นอาคารชุดพักอาศัย 25 ชั้น แบบพาโนรามิควิว ให้กับบริษัท เจ.เอส.พี. ซึ่งเป็นการร่วมงานในโปรเจคใหญ่ที่ทำให้เกิดความเชื่อมั่นในการดำเนินงานร่วมกัน ประกอบกับทางด้านบริษัทจงเทียนได้เล็งเห็นถึงศักยภาพในการพัฒนาเศรษฐกิจโดยเฉพาะในด้านการก่อสร้าง และการพัฒนาอสังหาริมทรัพย์ของไทยแบบระยาว จึงยิ่งเป็นการตอกย้ำในด้านความมั่นคงต่างๆ ทำให้จงเทียนได้ตัดสินใจเข้ามาร่วมทุนกับ เจ.เอส.พี.ในครั้งนี้
ความร่วมมือในครั้งนี้จะเป็นการพัฒนาโครงการระดับเมกะโปรเจ็คต์ มูลค่าโครงการกว่า 10,000 ล้านบาท บนพื้นที่กว่า 160 ไร่ ติดถนนสุขุมวิท ตำบลบางเสร่ จังหวัดชลบุรี ลักษณะโครงการแบบ Mix used คือทำโครงการและที่อยู่อาศัยแบบไฮไรส์ (Hi rise) และโลว์ไรส์ (low rise) ผสมผสานกัน โดยบริษัทมีแผนจะเริ่มก่อสร้างเฟสแรกในไตรมาส 1/60 มูลค่าโครงการประมาณ 1,000 ล้านบาท ลักษณะเป็นโครงการที่อยู่อาศัยประเภท บ้านเดี่ยว ภายใต้ชื่อ เจ แกรนด์วิลล์
บริษัทมีความมั่นใจค่อนข้างสูงในโครงการดังกล่าว เนื่องจากมีความพร้อมในทุกด้านศักยภาพ ไม่ว่าจะเป็นจุดเด่นในด้านทำเลที่ตั้งโครงการที่เหนือกว่าคู่แข่ง โดยด้านหน้าโครงการจะติดถนนสุขุมวิท และด้านหลังเป็นพื้นที่ชายหาดติดทะเลจอมเทียน อีกทั้งยังมีความสะดวกในเรื่องการคมนาคม เพราะโครงการอยู่ในรัศมีใกล้กับสนามบินอู่ตะเภา ซึ่งกำลังมีโครงการขยายสนามบินให้รองรับผู้โดยสารได้ถึง 1,500 คนต่อชั่วโมง และรอบข้างยังมีโครงการรถไฟความเร็วสูงภาคตะวันออก และโครงการพิเศษสายบูรพาวิถี-พัทยา ซึ่งจะเชื่อมต่อท่าเรือแหลมฉบังไปพื้นที่ต่างๆในทุกรูปแบบ รวมถึงการมีโครงการเรือเฟอร์รี่ พัทยา-หัวหิน ซึ่งจะเปิดในเดือน ม.ค.60 นี้ และพัทยา-บางปู-หัวหิน ในปี 61 ซึ่งสามารถให้บริการได้ถึง 3 ล้านคนต่อปี นอกจากนี้โครงการยังรายล้อมไปด้วยแหล่งท่องเที่ยวชื่อดังของเมืองพัทยา เช่น สวนนงนุช สวนน้ำการ์ตูนเนตเวิร์ค โอนเชี่ยนมารีน่า และ มิโมซ่าพัทยา เป็นต้น
ทั้งนี้ บริษัทจงเทียน เป็นบริษัทรับเหมาก่อสร้างที่มีประสบการณ์ และความชำนาญในด้านการพัฒนาอสังหาริมทรัพย์ และยังมีธุรกิจหลายสาขากระจายอยู่ในเมืองต่างๆ ทั่วทั้งประเทศจีนและในต่างประเทศ ได้แก่ ไทย ศรีลังกา มัลดิฟส์ รวมถึงแอลจีเรียในแถบแอฟริกาด้วย ขณะเดียวกันยังมีความแข็งแกร่งด้านเงินทุนซึ่งมีสภาพคล่องค่อนข้างสูง ซึ่งจะสามารถเข้ามาช่วยเสริมทัพความแข็งแกร่งให้ เจ.เอส.พี.ได้ทั้งในด้านการลงทุนในโครงการขนาดใหญ่ และช่องทางด้านการตลาด การจัดจำหน่าย รวมถึงการเปิดตลาดใหม่ๆ เพื่อขยายกลุ่มลูกค้าให้มากขึ้น นอกจากนี้ยังเป็นการเสริมความแข็งแกร่งในด้านเทคโนโลยีและระบบความเป็นมาตรฐานของการก่อสร้าง ในฐานะท็อปไฟว์ผู้รับเหมาก่อสร้างรายใหญ่ของประเทศจีน จึงคาดว่าความร่วมมือในครั้งนี้ จะเป็นก้าวใหม่ของการพัฒนาตลาดอสังหาริมทรัพย์ไทยที่มั่นคงและยั่งยืนต่อไปในอนาคต